C 224/28
HR
Službeni list Europske unije
8.6.2022.
srijeda, 24. studenog 2021.
4. napominje da će razvoj i buduća široka primjena tehnologija, uključujući nove digitalne primjene, proizvodnju energije iz obnovljivih izvora te baterije za električna vozila i laka prijevozna sredstva, potaknuti potražnju za određenim kritičnim i drugim sirovinama; poziva na to da se uzme u obzir da sve veće klimatske i digitalne ambicije zemalja povećavaju tržišno natjecanje na globalnim tržištima i stavljaju dodatni pritisak na sigurnost njihove opskrbe u Europi;
5. poziva Komisiju da pažljivo preispita metodologiju na kojoj se temelji procjena kritičnosti do 2023., prije objave sljedećeg popisa kritičnih sirovina, kako bi se procijenilo treba li se taj popis proširiti, uzimajući u obzir razvoj međunarodne situacije u vezi s kritičnim sirovinama, scenarije buduće potražnje za kritičnim i drugim sirovinama te socijalne i okolišne kriterije koji se temelje na vodećim načelima UN-a o poslovanju i ljudskim pravima te ciljevima održivog razvoja, kako bi se dobila šira slika o uvjetima vađenja sirovina diljem svijeta; još jednom poziva Komisiju da u svojoj analizi rizika uzme u obzir sve okolišne vanjske učinke povezane s vađenjem i preradom; također poziva na sveobuhvatnu raspravu u kojoj bi sudjelovali svi dionici;
6. poziva Komisiju da obrati pozornost ne samo na kritične sirovine nego i na moguću kritičnost drugih sirovina potrebnih za snažne lance opskrbe, kontinuitet proizvodnje i usporednu tranziciju, kao i na njihovu dostupnost iz izvora unutar EU-a, vodeći računa o nestašici prirodnih minerala; ističe da, osim minerala za posebnu primjenu, kritične postaju i „uobičajene” sirovine, kao što su bakar, helij i nikal jer u ugljično neutralnom društvu postoji povećana potreba za njima;
7.
traži od Komisije da primijeni holistički pristup procjeni utjecaja nekoliko niskougljičnih, obnovljivih i digitalnih tehnologija kojima su potrebne iste kritične sirovine i da ispita kritične lance opskrbe, imajući u vidu i potrebe pojedinačnih sektora; naglašava da je važno zajamčiti da se prednost da načelu „energetske učinkovitosti na prvom mjestu”, nultoj stopi emisija i resursno učinkovitim rješenjima;
8.
traži od Komisije da zajamči da se u nacionalnim planovima za oporavak i otpornost u okviru instrumenta NextGenerationEU uzimaju u obzir izazovi povezani s ekonomičnom, okolišnom i socijalno održivom opskrbom kritičnim sirovinama; traži od država članice da više ulažu u recikliranje kritičnih sirovina i da u svoje strateške planove oporavka uključuju zahtjeve za kritične sirovine, izvore opskrbe i povezane troškove;
9. poziva na osposobljavanje i prekvalifikaciju radnika, među ostalim u okviru mehanizma za pravednu tranziciju jer se vještine u području rudarstva mogu prenijeti na područje iskorištavanja, prerade i recikliranja metala i minerala, po mogućnosti u istim regijama; poziva Komisiju da se izdvojena financijska sredstva usmjere i na rješavanje pitanja učinaka takvog prijelaza na društvo, zaposlenost i okoliš u bivšim rudarskim područjima;
10. poziva Komisiju i države članice da što je prije moguće osmisle važan projekt od zajedničkog europskog interesa na temu kritičnih sirovina kako bi se naša potreba za usporednom tranzicijom isplanirala na strateški i održivi način, uključujući zahtjeve, izvore opskrbe i (socijalne, okolišne i financijske) troškove.
naglašava da bi taj projekt trebao obuhvaćati sve relevantne teme kako bi se smanjila kritičnost i ovisnost, kao što su recikliranje, ponovna uporaba, zamjena, smanjenje upotrebe materijala i rudarenje; ističe da bi se tim projektima trebao osloboditi neiskorišteni potencijal u zemljama EU-a bogatima kritičnim sirovinama koje imaju bogate neiskorištene izvore;
11. poziva Komisiju da promiče istraživanje i razvoj, vještine i kompetencije u području kritičnih sirovina na razini malih i srednjih poduzeća (MPS) kao strategiju rasta za najsuvremenije tehnologije EU-a, kao što su litij-ionske baterije, gorive ćelije, vjetroturbine, pogonski elektromotori, fotonaponska tehnologija, robotika, bespilotne letjelice, 3D tisak i široki spektar digitalnih tehnologija i medicinskih uređaja;
12. poziva Komisiju da provede sveobuhvatnu znanstvenu procjenu učinka utemeljenu na dokazima kako bi se utvrdile minimalne količine strateški važnih kritičnih sirovina koje su potrebne za usporednu tranziciju;